钦定古今图书集成/明伦汇编/宫闱典/第132卷 > 怀恩
## 钦定古今图书集成/明伦汇编/宫闱典/第132卷 > 怀恩

按《明外史宦官传》：“恩，高密人，本戴氏子。宣宗杀兵部
侍郎戴纶，恩父太仆卿希文，纶族父也，因纶故并籍。
恩方幼，被宫为小黄门，赐名怀恩。宪宗朝，掌司礼监，
汪直理西厂，梁芳、韦兴等用事，恩班在前，性忠鲠，无
所挠，诸奄咸敬惮之。员外郎林俊论芳及僧继晓下
狱，帝欲诛之，恩固争，帝怒，投以砚曰：‘若助俊诎我’。恩”
免冠，伏地号哭，帝叱出。恩遣人告镇抚司曰：“汝曹谄
芳倾俊，俊死，汝曹何以生？”径归，称疾不起。帝寻遣毉
视，恩卒释俊。会星变，罢诸传奉官。御马监王敏请留
马房传奉者，帝许之。敏谒恩，恩大骂曰：“我曹坏国政，
故星变。今甫欲正之，乃复为汝坏，天雷击汝矣。”敏自
愧恨死。进宝石者章瑾，求为锦衣镇抚。恩不可，曰：“镇
抚掌诏狱，奈何以贿进？”当是时，尚书王恕独以直谏
名。恩每叹曰：“天下忠义，斯人而已。”宪宗末，惑万贵妃
言，欲易太子。恩固争。帝不怿，斥居凤阳。孝宗立，召归，
仍掌司礼监。力劝帝逐万安用。王恕一时正人汇进，
恩之力也。卒赐祠额曰“显忠。”